CELEX: 32021R1335
Language: el
Date: 2021-05-27 00:00:00
Title: Κατ’ εξουσιοδότηση κανονισμός (ΕΕ) 2021/1335 της Επιτροπής της 27ης Μαΐου 2021 για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά την επισήμανση των αλκοολούχων ποτών που προκύπτουν από τον συνδυασμό αλκοολούχου ποτού με ένα ή περισσότερα τρόφιμα

12.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 289/4
               
            
         
            ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1335 ΤΗΣ ΕΠΙΤΡΟΠΗΣ
            της 27ης Μαΐου 2021
            για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά την επισήμανση των αλκοολούχων ποτών που προκύπτουν από τον συνδυασμό αλκοολούχου ποτού με ένα ή περισσότερα τρόφιμα
         
         
            Η ΕΥΡΩΠΑΪΚΗ ΕΠΙΤΡΟΠΗ,
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/787 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τον ορισμό, την περιγραφή, την παρουσίαση και την επισήμανση των αλκοολούχων ποτών, τη χρήση των ονομασιών των αλκοολούχων ποτών στην παρουσίαση και επισήμανση άλλων τροφίμων, την προστασία των γεωγραφικών ενδείξεων για τα αλκοολούχα ποτά, τη χρήση της αιθυλικής αλκοόλης και των προϊόντων απόσταξης γεωργικής προέλευσης σε ποτά με αλκοόλη, και για την κατάργηση του κανονισμού (ΕΚ) αριθ. 110/2008 (1), και ιδίως το άρθρο 50 παράγραφος 3,
            
            Εκτιμώντας τα ακόλουθα:
            
               
                           (1)
                        
                        
                           Το άρθρο 11 παράγραφος 3 του κανονισμού (ΕΕ) 2019/787 θεσπίζει κανόνες για την περιγραφή, την παρουσίαση και την επισήμανση των ποτών με αλκοόλη που προκύπτουν από τον συνδυασμό μιας κατηγορίας αλκοολούχου ποτού ή μιας γεωγραφικής ένδειξης αλκοολούχου ποτού με άλλα τρόφιμα. Τα εν λόγω ποτά με αλκοόλη περιγράφονται με σύνθετους όρους που συνδυάζουν είτε μια νόμιμη ονομασία που προβλέπεται στις κατηγορίες αλκοολούχων ποτών που παρατίθενται στο παράρτημα I του εν λόγω κανονισμού είτε τη γεωγραφική ένδειξη αλκοολούχου ποτού με την ονομασία άλλων τροφίμων.
                        
                     
            
               
                           (2)
                        
                        
                           Το άρθρο 11 παράγραφος 3 του κανονισμού (ΕΕ) 2019/787 δεν απαιτεί την εμφάνιση της ονομασίας του ποτού με αλκοόλη που προκύπτει στο ίδιο οπτικό πεδίο με τον σύνθετο όρο. Αυτό μπορεί να οδηγήσει τους καταναλωτές να θεωρήσουν ότι ο σύνθετος όρος είναι η πραγματική ονομασία του ποτού με αλκοόλη και συνιστά αδικαιολόγητη κατάχρηση της φήμης κατηγοριών αλκοολούχων ποτών ή γεωγραφικών ενδείξεων, ιδίως στις περιπτώσεις στις οποίες το ποτό με αλκοόλη που προκύπτει είναι αλκοολούχο ποτό.
                        
                     
            
               
                           (3)
                        
                        
                           Το άρθρο 7 παράγραφος 1 στοιχείο α) του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (2) απαιτεί οι πληροφορίες για τα τρόφιμα να μην είναι παραπλανητικές, ιδίως ως προς τη φύση και την ταυτότητα του τροφίμου. Το άρθρο 9 του εν λόγω κανονισμού προβλέπει ότι πρέπει να παρέχονται υποχρεωτικές πληροφορίες για τα τρόφιμα, συμπεριλαμβανομένης της ονομασίας του τροφίμου, και το άρθρο 13 του εν λόγω κανονισμού απαιτεί να αναγράφονται οι υποχρεωτικές πληροφορίες σε εμφανές σημείο κατά τρόπον ώστε να είναι εύκολα ορατές, ευανάγνωστες και, ανάλογα με την περίπτωση, ανεξίτηλες.
                        
                     
            
               
                           (4)
                        
                        
                           Σύμφωνα με το άρθρο 9 του κανονισμού (ΕΕ) 2019/787, οι απαιτήσεις παρουσίασης και επισήμανσης που προβλέπονται στον κανονισμό (ΕΕ) αριθ. 1169/2011 εφαρμόζονται στα ποτά με αλκοόλη που προκύπτουν από τον συνδυασμό αλκοολούχων ποτών με άλλα τρόφιμα. Προκειμένου να διασφαλιστεί η καλύτερη τήρηση των απαιτήσεων αυτών, ιδίως για τα αλκοολούχα ποτά που προκύπτουν από τον εν λόγω συνδυασμό, είναι σκόπιμο να απαιτείται η αναγραφή της νόμιμης ονομασίας του αλκοολούχου ποτού που προκύπτει στο ίδιο οπτικό πεδίο με τον σύνθετο όρο που περιγράφει τον εν λόγω συνδυασμό. Αυτό θα πρέπει να γίνεται κάθε φορά που ο σύνθετος όρος αναφέρεται στην περιγραφή, την παρουσίαση ή την επισήμανση αλκοολούχου ποτού. Με τον τρόπο αυτόν θα αποτρέπονται οι παραπλανητικές πρακτικές και θα διασφαλίζεται η ορθή ενημέρωση των καταναλωτών σχετικά με την πραγματική φύση των αλκοολούχων ποτών που προκύπτουν από τον συνδυασμό αλκοολούχων ποτών με άλλα τρόφιμα.
                        
                     
            
               
                           (5)
                        
                        
                           Ωστόσο, η υποχρέωση αυτή δεν θα πρέπει να ισχύει όταν, σύμφωνα με το άρθρο 10 παράγραφος 5 στοιχείο β) του κανονισμού (ΕΕ) 2019/787, η νόμιμη ονομασία του αλκοολούχου ποτού αντικαθίσταται από έναν σύνθετο όρο που περιλαμβάνει τους όρους «λικέρ» ή «cream», υπό τον όρο ότι το τελικό προϊόν ικανοποιεί τις απαιτήσεις της κατηγορίας 33 του παραρτήματος I του εν λόγω κανονισμού.
                        
                     
            
               
                           (6)
                        
                        
                           Συνεπώς, ο κανονισμός (ΕΕ) 2019/787 θα πρέπει να τροποποιηθεί αναλόγως.
                        
                     
            
               
                           (7)
                        
                        
                           Θα πρέπει να προβλεφθεί μεταβατική περίοδος για την εφαρμογή των διατάξεων επισήμανσης που προβλέπονται στον παρόντα κανονισμό, ώστε να επιτραπεί στα αλκοολούχα ποτά που έχουν επισημανθεί πριν από τις 31 Δεκεμβρίου 2022 σύμφωνα με τις διατάξεις του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου (3) να συνεχίσουν να διατίθενται στην αγορά χωρίς να απαιτείται εκ νέου επισήμανσή τους.
                        
                     
            
               
                           (8)
                        
                        
                           Σύμφωνα με το άρθρο 51 παράγραφος 3 του κανονισμού (ΕΕ) 2019/787 και για να αποφευχθεί οποιουδήποτε είδους ρυθμιστικό κενό, ο παρών κανονισμός θα πρέπει να εφαρμοστεί αναδρομικά από τις 25 Μαΐου 2021,
                        
                     
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
         
            
               
                  Άρθρο 1
               
               Στο άρθρο 11 του κανονισμού (ΕΕ) 2019/787, η παράγραφος 3 αντικαθίσταται από το ακόλουθο κείμενο:
               
                  
                     «3.   Οι σύνθετοι όροι που περιγράφουν ένα ποτό με αλκοόλη:
                     
                                 α)
                              
                              
                                 αναγράφονται με ομοιόμορφους χαρακτήρες της ίδιας γραμματοσειράς και του ίδιου μεγέθους και χρώματος·
                              
                           
                                 β)
                              
                              
                                 δεν διακόπτονται από κείμενα ή εικόνες που δεν αποτελούν τμήμα τους·
                              
                           
                                 γ)
                              
                              
                                 δεν αναγράφονται με μέγεθος γραμματοσειράς μεγαλύτερο από το μέγεθος γραμματοσειράς που χρησιμοποιείται για την ονομασία του ποτού με αλκοόλη· και
                              
                           
                                 δ)
                              
                              
                                 στις περιπτώσεις στις οποίες το ποτό με αλκοόλη είναι αλκοολούχο ποτό, συνοδεύονται πάντοτε από τη νόμιμη ονομασία του αλκοολούχου ποτού, η οποία εμφανίζεται στο ίδιο οπτικό πεδίο με τον σύνθετο όρο, εκτός εάν η νόμιμη ονομασία αντικαθίσταται από έναν σύνθετο όρο σύμφωνα με το άρθρο 10 παράγραφος 5 στοιχείο β).».
                              
                           
               
            
            
               
                  Άρθρο 2
               
               Τα αλκοολούχα ποτά τα οποία δεν πληρούν τις απαιτήσεις που ορίζονται στο άρθρο 11 παράγραφος 3 στοιχείο δ) του κανονισμού (ΕΕ) 2019/787, όπως τροποποιείται με τον παρόντα κανονισμό, αλλά πληρούν τις απαιτήσεις του κανονισμού (ΕΚ) αριθ. 110/2008 και έχουν επισημανθεί πριν από τις 31 Δεκεμβρίου 2022 μπορούν να συνεχίσουν να διατίθενται στην αγορά μέχρι την εξάντληση των αποθεμάτων.
            
            
               
                  Άρθρο 3
               
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
               Εφαρμόζεται από τις 25 Μαΐου 2021.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
               Βρυξέλλες, 27 Μαΐου 2021.
               
                  
                     Για την Επιτροπή
                  
                  
                     Η Πρόεδρος
                  
                  Ursula VON DER LEYEN
               
            
         
         
            (1)  ΕΕ L 130 της 17.5.2019, σ. 1.
         
            (2)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
         
            (3)  Κανονισμός (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (ΕΕ L 39 της 13.2.2008, σ. 16).